**Høringsbrev**

Vår ref.: 17/3238

**Høring - Forslag til forskrift om kommunens helsefremmende og forebyggende arbeid i helsestasjons- og skolehelsetjenesten**

Helse- og omsorgsdepartementet sender med dette på høring forslag til endringer i forskrift om kommunens helsefremmende og forebyggende arbeid i helsestasjons- og skolehelse­tjenesten (forskrift om helsestasjons- og skolehelsetjenesten).

Forslaget til ny forskrift om helsestasjons- og skolehelsetjenesten er en oppfølging av blant annet Meld. St. 26 (2014-2015) Fremtidens primærhelsetjeneste – nærhet og helhet med påfølgende endringer i lov om kommunale helse- og omsorgstjenester m.m. Forslaget er i hovedsak tydeliggjøring av gjeldende rett.

I forslaget til ny forskrift om helsestasjons- og skolehelsetjenesten er det tatt inn i formåls­paragrafen at tjenesten skal bidra til å avdekke vold, overgrep og omsorgssvikt mv., samt å fremme sosial likhet i helse. Det foreslås i bestemmelsene om innholdet i helsetasjons­tjenesten i § 6 og innholdet i skolehelsetjenesten i § 7, krav om at tilbudet skal inneholde kartlegging for å avdekke risiko for fysiske og psykiske vansker/problemer, skjevutvikling, herunder ha særlig oppmerksomhet på å forebygge, avdekke og avverge vold, overgrep og omsorgssvikt, og sørge for tilbud om nødvendig oppfølging og hjelp.

Høringsinstansene bes særskilt om å komme med innspill på om det eventuelt bør presiseres i forskriften en plikt for helsestasjons- og skolehelsetjenesten til å knytte til seg spesifikk kompetanse, som for ekspempel lege, fysioterapeut, jordmor og helsesøster.

Liste over høringsinstanser følger vedlagt. Vi ber høringsinstansene vurdere om forslaget også bør forelegges underliggende organer mv. som ikke er oppført på lista. Høringer er åpne, og alle kan sende innspill. Alle uttalelser er offentlige etter offentleglova og blir publisert, med mindre høringssvaret inneholder taushetsbelagt informasjon.

Høringsuttalelser avgis digitalt på regjeringen.no. Høringsbrevet er tilgjengelig på www.regjeringen.no/hod.

Spørsmål til forslagene kan rettes til seniorrådgiver Liv Bagstevold på telefon 22 24 87 09,  e-post: lib@hod.dep.no, eller Bente M. Sande på telefon 22 24 83 20, bms@hod.dep.no, eventuelt per post til Helse- og omsorgsdepartementet, postboks 8011 Dep, 0030 Oslo.

Frist for å sende inn høringssvar er 10. desember 2017.

Med hilsen

|  |  |
| --- | --- |
| Maren Skaset   (e.f.)avdelingsdirektør   | Bente M. Sandeseniorrådgiver |